Μαντάμ Σουσού (ταινία)

Η Μαντάμ Σουσού είναι μια ελληνική κωμική ταινία του 1948, σε παραγωγή Μέγα Φιλμ και σε σκηνοθεσία Τάκη Μουζενίδη. Το σενάριο το διασκεύασε ο Νίκος Τσιφόρος, ενώ η αρχική πηγή του έργου ήταν το μυθιστόρημα "Μαντάμ Σουσού" του Δημήτρη Ψαθά.

Πλοκή 
Η φαντασιόπληκτη μαντάμ Σουσού (Μαρίκα Νέζερ) πιστεύει πως έχει αριστοκρατική καταγωγή και παριστάνει την ξεπεσμένη μεγαλοαστή στους γείτονες του Μπύθουλα , της φτωχής συνοικίας όπου ζει. Ο άντρας της, ο Παναγιωτάκης (Βασίλης Λογοθετίδης), παρʼ όλο τον χλευασμό των γειτόνων του, δεν θέλει να της χαλάει το χατίρι και συμφωνεί πάντα μαζί της. Ένας απατεώνας, ο Καντακουζηνός (Γιώργος Παππάς), πληροφορείται πως η γυναίκα κληρονόμησε εξ Αμερικής μια μεγάλη περιουσία. Καταστρώνει ένα σχέδιο για να της φάει τα χρήματα. Την ξελογιάζει κι εκείνη τον ακολουθεί, εγκαταλείποντας τον άντρα της. Εγκαθίστανται στο Κολωνάκι και ξοδεύουν τα χρήματά της επιδεικτικά, μέχρι που ο απατεώνας εξαφανίζεται με όσα χρήματα έχουν απομείνει. Η μαντάμ Σουσού θα επιστρέψει με καμένα φτερά στη λαϊκή γειτονιά και στον καλόκαρδο άντρα της που εξακολουθεί να την αγαπά.

Διανομή 

 Μαρίκα Νέζερ - Σουσού
 Βασίλης Λογοθετίδης - Παναγιωτάκης
 Γεώργιος Παππάς - Καντακουζηνός

Πληροφορίες 
Η ταινία κυκλοφόρησε στις κινηματογραφικές αίθουσες τη σεζόν 1947-48. 

Ο Αχιλλέας Μαμάκης έγραψε στην εφημερίδα Έθνος καυτηριάζοντας αυστηρά τη μεταφορά του μυθιστορήματος στην κινηματογραφική οθόνη:Στο βιβλίο - αναντίρρητα - η υπερβολή διασκεδάζει. Στην οθόνη όμως φέρνει το εντελώς αντίθετο αποτέλεσμα. Όχι μόνον δεν πείθει, αλλά και αμέσως ξενίζει. Κατόπιν - όσο μάλιστα εκτραχηλίζεται η υπερβολή - η εντύπωσις γίνεται ακόμη δυσμενέστερη και αρχίζει σχεδόν να ενοχλή. Καταντά, δηλαδή, προφανές ότι η Μαντάμ Σουσού δεν προσφέρεται να γίνη ταινία. Ο ολοζώντανος γελοιογραφικός τύπος του βιβλίου αποβαίνει κακόζηλο, ψεύτικο και τραβηγμένο από τα μαλλιά κατασκεύασμα, που ελάχιστες μόνον στιγμές προκαλεί το χονδρό γέλιο στο μεγάλο πλήθος. Δυστυχώς, η κόπια αυτής της ταινίας έχει χαθεί.

Παραπομπές

Εξωτερικοί σύνδεσμοι 
 Μαντάμ Σουσού στην Ταινιοθήκη της Ελλάδος
 Μαντάμ Σουσού στο cine.gr
 Μαντάμ Σουσού στο retrodb.gr
 Μαντάμ Σουσού στην IMDb

Ταινίες του 1948
Ελληνικές ταινίες
Ελληνόφωνες ταινίες
Ελληνικές κωμικές ταινίες
Σενάρια του Νίκου Τσιφόρου
Ταινίες βασισμένες σε ελληνικά μυθιστορήματα
Ταινίες με μουσική σύνθεση Κώστα Γιαννίδη
Ταινίες γυρισμένες στην Ελλάδα
Ελληνικές ασπρόμαυρες ταινίες